“อุตตม” เล็งหารือ รมว.ท่องเที่ยว ก่อนไฟเขียว “ชิมช้อปใช้” อินเตอร์ ดึง นทท.ต่างชาติ
“อุตตม” ยังไม่ฟันธงหนุนมาตรการ "ชิม ช้อป ใช้" อินเตอร์ กระตุ้นการใช้จ่ายนักท่องเที่ยวต่างชาติ เล็งหารือ รมว.ท่องเที่ยว ก่อนไฟเขียว 
“อุตตม” ยังไม่ฟันธงหนุนมาตรการ "ชิม ช้อป ใช้" อินเตอร์ กระตุ้นการใช้จ่ายนักท่องเที่ยวต่างชาติ เล็งหารือ รมว.ท่องเที่ยว ก่อนไฟเขียว
24 ม.ค. 2563

นายอุตตม สาวนายน รัฐมนตรีว่าการกระทรวงการคลัง กล่าวถึงกรณีที่กระทรวงการท่องเที่ยวและกีฬา เตรียมเสนอมาตรการ “ชิม ช้อป ใช้” อินเตอร์เข้าสู่ที่ประชุมคณะรัฐมนตรีเศรษฐกิจ โดยหวังจะเป็นการกระตุ้นการใช้จ่ายของนักท่องเที่ยวต่างชาติว่า ขณะนี้ยังไม่ได้หารือในรายละเอียด ดังนั้นจึงขอให้ได้มีโอกาสหารือในรายละเอียดกับ รมว.ท่องเที่ยวและกีฬาก่อน
แต่ทั้งนี้ มองว่าโครงการคืนภาษีมูลค่าเพิ่มให้นักท่องเที่ยวผ่าน Mobile Application หรือ VAT Refund for Tourists ของกรมสรรพากร ถือเป็นส่วนหนึ่งในการช่วยส่งเสริมการท่องเที่ยวและจูงใจให้นักท่องเที่ยวต่างชาติเข้ามาจับจ่ายใช้สอยในประเทศมากขึ้นได้อยู่แล้ว
ส่วนกรณีที่หากร่าง พ.ร.บ.งบประมาณรายจ่ายประจำปีงบประมาณ 2563 อาจจะล่าช้าออกจากกำหนดเดิมอันมีเหตุมาจากข้อปฏิบัติในทางกฎหมาย นายอุตตม ระบุว่า ไม่เชื่อว่าการบังคับใช้กฎหมายจะต้องล่าช้าออกไปอีก ซึ่งนายกรัฐมนตรีก็ได้กำชับและให้ความสำคัญในเรื่องนี้ และเห็นว่าหากจะเกิดความล่าช้าขึ้นจริง ก็จะไม่ส่งผลกระทบต่อรายจ่ายประจำ โดยเฉพาะในส่วนของเงินเดือนข้าราชการอย่างแน่นอน
“นายกรัฐมนตรีได้กำชับในเรื่องนี้อยู่แล้ว เรื่อง พ.ร.บ.งบประมาณฯ ทาง ผอ.สำนักงบประมาณ ชี้แจงแล้วว่าจะไม่มีผลกระทบกับเงินเดือนของข้าราชการ เพราะสามารถใช้งบประมาณรายจ่ายในปี 62 ในส่วนของงบรายจ่ายประจำไปพลางก่อนได้” นายอุตตม ระบุ
นอกจากนี้ รมว.คลัง ยังกล่าวถึงกรณีที่สภาผู้แทนราษฎรเห็นชอบข้อเสนอของคณะกรรมาธิการกฎหมาย การยุติธรรม และสิทธิมนุษยชน ของสภาผู้แทนราษฎร ในการให้ชะลอการบังคับใช้ พ.ร.บ.ภาษีที่ดินและสิ่งปลูกสร้างออกไปก่อน เนื่องจากเห็นว่าจะทำให้การจัดเก็บรายได้ขององค์กรปกครองส่วนท้องถิ่น (อปท.) ลดลง โดยได้เตรียมเสนอเข้าสู่การพิจารณาของที่ประชุมคณะรัฐมนตรี (ครม.) ให้ออกเป็น พ.ร.ก.เลื่อนการบังคับใช้กฎหมายดังกล่าวว่า ในเรื่องนี้ต้องขึ้นอยู่กับการพิจารณาของ ครม.ว่าจะเห็นชอบกับข้อเสนอดังกล่าวหรือไม่